Mai 2017

Mai 2017, kroonika

2017. aasta mai algas esmaspäeval ja lõppes 31 ööpäeva pärast kolmapäeval.

1. mai

 Malta peaminister Joseph Muscat kuulutas 3. juuniks välja ennetähtaegsed parlamendivalimised.
 Prantsusmaal Pariisis osalesid tuhanded inimesed tööpüha meeleavaldustel, millega avaldati rahulolematust presidendivalimiste teise vooru jõudnud kandidaatidega. Meeleavaldustel osalenud noorukid muutusid vägivaldseks, mistõttu oli politsei sunnitud nende ohjeldamiseks kasutama pisargaasi.
 Suurbritannia endine peaminister Tony Blair teatas, et naaseb sisepoliitikasse, eesmärgiga luua poliitiline liikumine, mis astuks välja Suurbritannia Euroopa Liidust lahkumise ehk Brexiti vastu.
 Türgi suurimas linnas İstanbulis ajas politsei pisargaasi kasutades laiali Taksimi väljakul toimunud sanktsioneerimata tööpüha meeleavalduse. Vasakpoolsete ühenduste korraldatud meeleavaldusel osales umbes 200 inimest.
 Ungari pealinna Budapesti kesklinnas marssisid tuhanded inimesed, et avaldada toetust Euroopa Liidule ja avaldada meelt Venemaa kasvava mõjuvõimu vastu peaminister Viktor Orbáni valitsuse üle.
 Venemaal Peterburis toimus opositsiooni meeleavaldus. Politsei vahistas meeleavaldusel osalenud 17 geiaktivisti, kes olid tulnud protesteerima homoseksuaalsete inimeste kohtlemise vastu Tšetšeenias.
 Venemaa rahvusliku lennufirma Aeroflot lennukis Boeing 777-300ER, mis oli teel Moskvast Bangkokki, sai turbulentsi tõttu vigastada 27 inimest. Bangkokis maandumisel toimetati haiglaravile 15 inimest, kellest kolme tuli opereerida.
 Venezuela president Nicolás Maduro teatas, et kavatseb moodustada 500-liikmelise põhiseadusliku assamblee, mis hakkab koostöös kohalike omavalitsustega välja töötama uut põhiseadust. Sellega andis president märku, et kavatseb põhiseadusliku reformi läbiviimisel mööda minna opositsiooni kontrolli all olevast parlamendist.
 Eesti Ametiühingute Keskliit korraldas Tallinnas Vabaduse väljakul töörahvapüha tähistamise, millel osales kõnega ka peaminister Jüri Ratas.

2. mai

 Mehhiko julgeolekujõud vahistasid pealinnas Méxicos Sinaloa kartelli ühe juhi Dámaso López Núñeze.
 Prantsusmaa politsei pidas Rouenis ja teistes Prantsusmaa linnades läbi viidud terrorivastase operatsiooni käigus kinni viis inimest, keda sooviti küsitleda seoses võimalike terrorirünnakute ettevalmistusega. Operatsiooni käigus konfiskeeriti ka mitmeid relvi.
 Soome tarbijate ühistu SOK teatas, et sulgeb juunis 2017 Lätis ja Leedus tegutsevad Prisma kauplused. Ettevõtte sõnul ei kasvanud kaupluste turuosa seal piisavalt, et muuta need kasumlikuks.
 Tšehhi peaminister Bohuslav Sobotka esitas vastuolude tõttu rahandusminister Andrej Babišiga tagasiastumispalve.
 Türgi president Recep Tayyip Erdoğan taasliitus valitseva Õigluse ja Arengu Parteiga, sest vastavalt rahvahääletusel vastu võetud uuele põhiseadusele kaotati presidendile seni kehtinud parteituse kohustus.
 Venemaa opositsioonijuht Aleksei Navalnõi teatas, et kaotas eelmisel nädalal tema vastu toime pandud rünnaku tõttu 80% nägemisest paremas silmis. Navalnõi teatas ühtlasi, et talle kehtestatud reisikeelu tõttu ei saanud ta ennast ravida välismaal.
 Venemaal Sotšis kohtusid Venemaa president Vladimir Putin ja Saksamaa liidukantsler Angela Merkel. Enamikus küsimustes kaks riigijuhti ühist keelt ei leidnud, eriarvamusele jäädi olukorra osas nii Süürias kui ka Ukrainas, samuti inimõiguste osas Venemaal ja küsimuses, kas Venemaa on sekkunud teiste riikide valimistesse.
 Venezuela opositsioonilised meeleavaldajad alustasid riigis reaktsioonina president Nicolás Maduro eelmise päeva otsusele teede ja tänavate blokeerimist. 
 Eesti valitsus alustas kahepäevast visiiti Belgias Brüsselis, kus pidas eesseisva Euroopa Liidu eesistumisega seoses väljasõiduistungi ja osales mitmel kõrgetasemelisel kohtumisel, teiste seas ka Euroopa Komisjoni presidendi Jean-Claude Junckeriga.
 Eesti riikliku laevandusettevõtte TS Laevad juhatuse esimees Kaido Padar teatas, et lahkub oma ametikohalt ja asub alates augustist 2017 tööle kontserni Eesti Talleks juhatuse esimehena.
 Keila linnavolikogu otsustas mitte nõustuda valitsuse otsusega, mille kohaselt sundliidetakse Keila linn, Paldiski linn, Keila vald, Padise vald ja Vasalemma vald.

3. mai

 Afganistani pealinnas Kabulis ründas enesetaputerrorist Ameerika Ühendriikide sõjaväekonvoid. Autopommiplahvatuses hukkus kaheksa kohalikku tsiviilelanikku ja sai vigastada 28 inimest, nende seas kolm Ameerika Ühendriikide sõdurit ja 25 tsiviilelanikku. Rünnaku eest võttis vastutuse äärmuslik islamiorganisatsioon Islamiriik.
 Ameerika Ühendriikide kaitsejõud testisid California osariigis edukalt mandritevahelist ballistilist raketti Minuteman III. Rakett lendas ligi 6700 km ja kukkus Marshalli saarte lähistel Vaiksesse ookeani.
 Ameerika Ühendriikide president Donald Trump kohtus Palestiina omavalitsuse presidendi Maḩmūd ‘Abbāsiga ning kinnitas oma pühendumist Iisraeli ja Palestiina vahelisele rahuprotsessile.
 Bulgaaria peaministrikandidaat Bojko Borisov tegi teatavaks oma valitsuskabineti koosseisu.
 Iraanis Golestāni provintsis Zemestan Yorti kaevanduses toimunud gaasiplahvatuses hukkus 43 kaevurit. Päästetööd ja hukkunute otsingud kaevanduses kestsid kuus päeva.
 Maltal toimus Euroopa Liidu teadusministrite kohtumine, millel Eestit esindas haridus- ja teadusministeeriumi asekantsler Indrek Reimand.
 Prantsusmaal toimus presidendikandidaatide Emmanuel Macroni ja Marine Le Peni viimane teledebatt enne presidendivalimiste teist vooru.
 Puerto Rico kuberner Ricardo Rosselló teatas, et kavatseb taotleda kohtult territooriumile pankrotikaitset, et restruktureerida selle 70 miljardi USA dollari suurune võlakoorem.
 Venemaal jättis Kirovi ringkonnakohus rahuldamata opositsioonijuhi Aleksei Navalnõi apellatsioonkaebuse madalama astme kohtu otsuse peale, mis mõistis ta süüdi puiduäriga seotud korruptsioonis ja võib tal takistada osalemast kandidaadina 2018. aasta presidendivalimistel.
 Venemaal Sotšis kohtusid Venemaa president Vladimir Putin ja Türgi president Recep Tayyip Erdoğan, kes mõlemad kinnitasid oma pühendumist Süüria kodusõjale lahenduse leidmisele.
 Eesti president Kersti Kaljulaid alustas koos teda saatva teadus- ja äridelegatsiooniga kahepäevast ametlikku visiiti Šveitsis.
 Eesti Muusika- ja Teatriakadeemia rektoriks valiti pianist Ivari Ilja.
 Ämari lennubaasis andis Saksamaa lennuvägi Baltimaade õhuturbemissiooni üle Hispaania lennuväele.

4. mai

 Alžeerias toimusid parlamendivalimised. Valitsev Rahvuslik Vabastusrinne sai 462-kohalises parlamendis 164 kohta. Valimisaktiivsus oli 38%.
 Ameerika Ühendriikide endine president Barack Obama kutsus prantslasi üles hääletama Prantsusmaa presidendivalimiste teises voorus Emmanuel Macroni poolt.
 Ameerika Ühendriikide tarkvara- ja veebiteenuste firma Google teatas, et tasub Itaalia riigiga peetud maksuvaidluse lõpetamiseks kokkuleppemenetluse korras 306 miljonit eurot. Itaalia võimud süüdistasid Google'it Itaalias teenitud kasumi deklareerimises Iirimaal ja sellega Itaalia maksudest kõrvalehoidmises.
 Briti Neitsisaarte kuberneriks nimetati Gus Jaspert, kelle ametiaeg algab augustis 2017.
 Bulgaaria parlament kinnitas häältega 133:100 riigi uueks peaministriks Bojko Borisovi. Ühtlasi kiitis parlament häältega 134:101 heaks ka tema valitsuse koosseisu. Samal päeval andis uus valitsus ka ametivande.
 Jordani Läänekaldal Hebroni lähistel üritas 25-aastane palestiinlasest mees pussitada Iisraeli politseinikku. Politseinikud avasid ründaja pihta tule ja haavasid teda enne, kui ta jõudis rünnaku toime panna. 
 Mosambiigi opositsioonilise, aastaid valitsuse vastu relvastatud võitlust pidanud erakonna RENAMO esimees Afonso Dhlakama teatas, et pikendab detsembris 2016 kehtima hakanud pooleaastast ühepoolset relvarahu tähtajatult. 
 Suurbritannia kuningakoda teatas, et kuninganna Elizabeth II 95-aastane abikaasa prints Philip loobub käesoleval aastal ametlike kohustuste täitmisest. Millal täpselt prints avalikkusest tagasi tõmbub, kuningakoda ei täpsustanud.
 Tšehhi valitsuse esindajad teatasid, et peaminister Bohuslav Sobotka lükkab oma tagasiastumispalve esitamise edasi mai keskpaika, mil president Miloš Zeman on tagasi pöördunud ametlikult visiidilt Hiinasse. Sobotka oli kaks päeva varem teatanud, et astub valitsusesiseste vastuolude tõttu koos valitsusega ametist tagasi.
 Venemaalt seksuaalse ahistamise süüdistuste tõttu põgenenud skandaalse kunstniku Pjotr Pavlenski advokaat teatas, et Prantsusmaa võimud on rahuldanud Pavlenski ja tema elukaaslase taotluse poliitilise varjupaiga saamiseks. Pavlenski on Venemaal talle esitatud süüdistusi eitanud ja väitnud, et süüdistused on fabritseeritud Venemaa võimude poolt.
 Eesti president Kersti Kaljulaid alustas 6. maini kestnud töövisiiti Itaalias, kus ta esines Firenzes Euroopa Liidu tulevikule pühendatud konverentsil.
 Tallinnas Eesti Näituste messikeskuses algasid kahepäevased kutsehariduse meistrivõistlused Noor Meister.

5. mai

 Ameerika Ühendriikides allkirjastas Tennessee osariigi kuberner Bill Haslam seaduse, mis nõuab, et osariigi seadustes sisalduvaid sõnu tõlgendataks vastavalt nende sõnade loomulikule ja tavapärasele kasutusele. Kodanikuõiguste rühmituste hinnangul on uus seadus suunatud samasooliste paaride õiguste vastu, piirates neile nende seaduste laiendamist, kus on kasutatud sõnu nagu "abikaasa", "naine", "ema" ja "isa".
 Hiinast Shanghai lennujaamast tegi oma esimese lennu Hiinas toodetud reisilennuk Comac C919.
 Tšehhi peaminister Bohuslav Sobotka loobus tagasiastumispalve esitamisest ja teatas, et taotleb ainult rahandusminister Andrej Babiši ametist vabastamist.
 Venezuelas jätkusid valitsusvastased meeleavaldused. Rosario de Perijá linnas võtsid meeleavaldajad maha riigi endise presidendi Hugo Cháveze kuju.
 Eesti peaminister Jüri Ratas oli visiidil Lõuna-Eesti maakondades.
 Eesti majandus- ja taristuminister Kadri Simson oli visiidil Pärnus.
 Eesti riigihalduse minister Mihhail Korb oli visiidil Setumaa regioonis, kus arutas haldusreformiga seotud küsimusi.
 Viljandis avati Viljandi Muusikakooli renoveeritud hoone. Tseremoonial osales ka kultuuriminister Indrek Saar.

6. mai

 Nigeerias Lagose ja Ibadani vahelisel kiirteel põrkasid kokku ja süttisid põlema kaks bussi. Õnnetuses hukkus enam kui 36 inimest.
 Palestiina islamistliku partei Ḩamās uueks esimeheks valiti endine Palestiina rahvusliku omavalitsuse peaminister Ismā‘īl Haniyya.
 Süürias jõustus keskööl Venemaa, Türgi ja Iraani kokkulepe nelja deeskalatsioonitsooni loomiseks, kus valitsusvägede ja mässuliste vaheline sõjategevus pidi katkema ning kokkulepe kolme poole väed pidd garanteerima nende tingimused.
 Tansaania põhjaosas Karatu linna lähistel sõitis teelt välja ja järsakust alla koolilapsi eksamile vedanud buss. Õnnetuses hukkus üle 30 inimese.
 Eestis toimusid üleriigilised heakorratalgud "Teeme ära!".
 MTÜ Eesti Euroopa Liikumine andis aasta eurooplase tiitli Marju Lauristinile. Lauristini peamise teenena tõsteti esile aktiivset tegevust Euroopa Parlamendis, mis on tõstnud Eesti nähtavust ja kaalukust selles institutsioonis.

7. mai

 Ameerika Ühendriikides allkirjastas Texase kuberner Greg Abbott seaduse, mis karistab neid kohalikke omavalitsusi, mis ei tee föderaalvõimudega koostööd illegaalse immigratsiooni ohjeldamisel.
 Prantsusmaal toimus presidendivalimiste teine voor. Valimised võitis Emmanuel Macron, kes sai 66,1% antud häältest; tema vastaskandidaati Marine Le Peni toetas 33,9% valijatest. Valimisaktiivsus oli 74,6%.
 Saksamaal Schleswig-Holsteini liidumaal toimusid kohaliku parlamendi valimised. Valimistel oli edukaim Kristlik-Demokraatlik Liit, mida toetas 32% valijatest ja mis sai 69-kohalises parlamendis 25 kohta. Nende peamine rivaal Saksamaa Sotsiaaldemokraatlik Partei pälvis 27,2% valijate toetuse ja sai 21 kohta parlamendis. Valimisaktiivsus oli 64,2%.
 Saksamaal Hannoveris tehti kahjutuks kolm Teise maailmasõja aegset Briti lennukipommi. Demineerimistööde piirkonnast evakueeriti umbes 50 000 inimest.
 Eestis Paides toimus Sotsiaaldemokraatliku Erakonna volikogu, mis arutas valmistumist 2017. aasta kohalikeks valimisteks.

8. mai

 Prantsusmaa pealinnas Pariisis osalesid 1500 inimest meeleavaldusel, millega sooviti edastada valitud presidendile Emmanuel Macronile sõnum, et nad ei toeta tema kavandatavaid majandusreforme. Peamiselt võtsid meeleavaldusest osa üliõpilased ja ametiühingute esindajad.
 Somaalia pealinnas Muqdishos toimunud enesetapurünnakus hukkus vähemalt kaheksa inimest. Enesetaputerrorist sõitis lõhkeainega täidetud autoga kesklinna kohvikusse, rünnaku eest võttis vastutuse äärmuslik islamirühmitus Ash-Shabāb. 
 Eesti president Kersti Kaljulaid andis Kaitseliidu ülemale Meelis Kiilile kindralmajori auastme.
 Eestis Tallinnas toimus Balti Ministrite Nõukogu istung, millel osalesid lisaks Eesti peaminister Jüri Ratasele ka Läti peaminister Māris Kučinskis, Leedu peaminister Saulius Skvernelis ning Poola peaminister Beata Szydło. Kohtumisel arutati välis-, julgeoleku-, energia- ja transpordipoliitika küsimusi.
 Eestis astus Keskkriminaalpolitsei juhina ametisse Aivar Alavere.
 Eesti Riigikohus jättis menetlusse võtmata Tallinna vanalinna baaride edasikaebused madalama astme kohtu otsuste peale, jättes sellega jõusse Tallinna linna kehtestatud piirangud öisele alkoholimüügile ja baaride lahtiolekuaegadel vanalinna teatud piirkondades.
 Eestis algas kuni 12. maini kestev Euroopa nädal.
 Eestit külastas Iirimaa ettevõtlusminister Pat Breen, kes kohtus oma Eesti ettevõtlusministri Urve Palo ning tervise- ja tööministri Jevgeni Ossinovskiga.
 Eestisse saabus kahepäevasele visiidile Norra Euroopa Liidu asjade minister Frank Bakke-Jensen, kes kohtus Eesti välisminister Sven Mikseri ning tervise- ja tööminister Jevgeni Ossinovskiga.
 Eesti välisminister Sven Mikser alustas kolmepäevast töövisiiti Ameerika Ühendriikides Washingtonis, et osaleda Müncheni julgeolekukonverentsi tuumikgrupi kohtumisel.

9. mai

 Ameerika Ühendriikides vabastas president Donald Trump ametist Föderaalse Juurdlusbüroo direktori James Comey. Kuigi president nimetas vallandamise põhjusena rahulolematust Föderaalse Juurdlusbüroo tegevusega presidendikandidaat Hillary Clintoni e-kirjade skandaali uurimisel, siis oponentide hinnangul võis presidendi otsuse taga olla soov takistada tema ja tema lähikondsete Venemaa-suhete uurimist.
 Ameerika Ühendriikides Washingtoni osariigis Hanfordi tuumajäätmejaamas varises kokku üks tunnelitest, kuid keegi asutuse töötajatest vigastada ei saanud ja radiatsioonileket ei toimunud.
 Austraalias Perthis viskas endine talunik Tony Overheu avalikul üritusel sidrunibeseekoogiga lennufirma Qantas juhatuse esimeest Alan Joyce'i. Overheu ründas Joyce'i viimase avaliku toetuse tõttu samasooliste abielu legaliseerimisele.
 Indoneesias mõistis kohus islami teotamise eest kaheaastase vangistuse pealinna Jakarta kristlasest kubernerile Basuki Tjahaja Purnamale.
 Kanada Briti Columbia provintsis toimusid kohaliku parlamendi valimised. Valimised võitis Liberaalne Partei, mis sai 40,8% häältest ja 43 kohta 87-liikmelises parlamendis.
 Lõuna-Koreas toimusid presidendivalimised. Valimised võitis 41,1% toetusega Korea Demokraatliku Partei kandidaat Moon Jae-in, kes andis järgmisel päeval ametivande ja astus sellega ametisse.
 Lõuna-Sudaani president Salva Kiir Mayardit vabastas ametist relvajõudude kindralstaabi ülema kindral Paul Malong Awani ja nimetas tema asemele kindral James Ajongo Mawuti.
 Prantsusmaa endine peaminister Manuel Valls teatas kavatsusest osaleda parlamendivalimistel tulevase presidendi Emmanuel Macroni poliitilise liikumise En Marche! nimekirjas. Valls on valitseva Sotsialistliku Partei liige.
 Eestit külastas Soome siseminister Paula Risikko, kes kohtus siin Eesti siseministeeriumi ametnike ja minister Andres Anveldiga. Tegemist oli ministrite korralise iga-aastase kohtumisega. Risikko külastas ka Eesti Sisekaitseakadeemiat.

10. mai

 Ameerika Ühendriikides Washingtonis kohtusid Ameerika Ühendriikide president Donald Trump, riigisekretär Rex Tillerson ja Venemaa välisminister Sergei Lavrov. Tegemist oli alates Trumpi võimuletulekust kõrgeima taseme kohtumisega Ameerika Ühendriikide ja Venemaa võimuesindajate vahel.
 Ameerika Ühendriikide kaitseminister James Mattis oli visiidil Leedus, kus ta kohtus Leedu presidendi Dalia Grybauskaitė ning Baltimaade kaitseministritega, kelle seas oli ka Eesti kaitseminister Margus Tsahkna. Minister Mattis kinnitas NATO kindlat toetust Balti riikidele ja kinnitas samas, et kuna NATO on kaitseorganisatsioon, siis Venemaad ärritavaid ründerelvi Baltimaadesse ei paigutata.
 Bahamal toimusid parlamendivalimised. Ülekaaluka võidu saavutas Vaba Rahvuslik Liikumine, mis sai 39-kohalises parlamendis 34 kohta.
 Belgias Brüsselis algas Euroopa Liidu kaubandusministrite kahepäevane kohtumine, kus Eestit esindas ettevõtlusminister Urve Palo.
 Kosovo parlament avaldas häältega 78:25 umbusaldust peaminister Isa Mustafa valitsusele.
 Lõuna-Korea uus president Moon Jae-in nimetas peaministriks Lee Nak-yoni.
 Eesti president Kersti Kaljulaid ja siseminister Andres Anvelt tutvusid Eesti idapiiriga.
 Eesti kultuuriminister Indrek Saar alustas viiepäevast visiiti Itaalias Veneetsias, et osaleda 57. rahvusvahelisel Veneetsia biennaalil ja avada seal Eesti paviljon.
 Eestis avasid Elisa ja tema tütarettevõte Starman kiudoptilise 10G standardile vastava internetivõrgu.

11. mai

 Ameerika Ühendriikides teatas Föderaalse Juurdlusbüroo direktori kohusetäitja Andrew McCabe, et tema eelkäija James Comey ajal algatatud uurimine president Donald Trumpi ja tema lähikondsete sidemete suhtes Venemaaga jätkub.
 Ameerika Ühendriikide Senat kinnitas häältega 82:14 riigi kaubandusesindajaks Robert Lighthizeri. Ta vannutati ametisse 15. mail.
 Bahama peaministrina astus ametisse Hubert Minnis.
 Belgias Brüsselis toimus Euroopa Liidu põllumajandus- ja kalandusnõukogu istung, millel Eestit esindasid maaeluminister Tarmo Tamm ja keskkonnaminister Marko Pomerants.
 Lõuna-Koreas astus tagasi peaminister Hwang Kyo-ahn, peaministri kohuseid asus ajutiselt täitma Yoo Il-ho.
 Lätis Daugavpilsis algas Schengeni viisaruumi välispiiririikide ministrite kahepäevane foorum, kus Eestit esindas siseminister Andres Anvelt.
 Nigeeria parlamendi mõlemad kojad kiitsid viiekuulise hilinemisega heaks 2017. aasta riigieelarve suuruses umbes 24 miljardit USA dollarit.
 Prantsusmaa valitud president Emmanuel Macron nimetas oma pressisekretäriks Senegali päritolu Sibeth Ndiaye.
 Sudaanis märtsis peaministriks nimetatud Bakri Hassan Saleh tegi teatavaks oma valitsuse koosseisu.
 Rahvusvahelise jalgpalliföderatsiooni FIFA distsiplinaarkomitee esimeheks valiti Ghana ülemkohtu liige Anin Yeboah.
 Eestis oli ühepäevasel ametlikul visiidil Belgia kaitseväe juhataja.
 Tartu Ülikooli muuseumi valges saalis tähistati Eesti Teadusagentuuri asutamise viiendat aastapäeva.

12. mai

 Ameerika Ühendriigid ja Hiina saavutasid 10-punktilise kokkuleppe, mis avab Hiina turu Ameerika Ühendriikide krediitkaartide firmadele ja krediidireitinguagentuuridele.
 Elevandiluuranniku vähemalt kolmes sõjaväebaasis alustasid sõdurid taas mässu saamata lisatasude pärast. 
 Lõuna-Korea uus president Moon Jae-in teatas, et tühistab oma eelkäija Park Geun-hye korralduse, millega kohustati koole kasutama ainult riigi poolt heaks kiidetud ajalooõpikuid. Kohustuslike õpikute sisseviimine oli riigis varem põhjustanud proteste ja koolid olid keeldunud õpikuid kasutusele võtmast.
 Maailma Terviseorganisatsioon kuulutas Kongo Demokraatlikus Vabariigis välja Ebola viirushaiguse puhangu. Viiruse põhiline levikuala oli riigi kirdeosas, kus haiguspuhangu väljakuulutamise ajaks oli vähemalt üks inimene ka surnud.
 Paavst Franciscus alustas 24-tunnist visiiti Portugalis.
 Pakistanis Belutšistani provintsis toimus pommirünnak Pakistani parlamendi ülemkoja aseesimehe Abdul Ghafoor Haideri konvoile. Rünnakus sai surma vähemalt 25 ja vigastada umbes 40 inimest, senaator ise sai rünnakus kergelt vigastada.
 Eestit külastas Soome majandusminister Mika Lintilä, kes kohtus visiidi raames oma Eesti kolleegi Kadri Simsoniga.
 Tallinnas algas kolmepäevane Lennart Meri konverents. Teiste seas osalevad konverentsil Euroopa Liidu välisasjade ja julgeolekupoliitika kõrge esindaja Federica Mogherini, NATO asepeasekretär Rose Goettmoeller, Gruusia peaminister Giorgi Kvirikašvili ja paljud teised kõrged poliitikud ning ametnikud.

13. mai

 Elevandiluurannikul jätkus lisatasude väljamaksmist nõudnud sõdurite mäss. Mässavad sõdurid blokeerisid sisse- ja väljapääsu riigi suuruselt teise linna Bouakésse.
 Kreeka põhjaosas Adendro küla juures sõitis teelt välja ja elumajja reisirong. Õnnetuses hukkus vähemalt neli inimest ja veel paljud said vigastada.
 Portugalis Fátimas kuulutas paavst Franciscus pühakuteks 1917. aastal Fátima neitsi Maarja ilmutust näinud kaks last.
 Türgis Marmarise kuurortlinna lähistel sõitis teelt välja ja kaljust alla turiste vedanud mikrobuss. Hukkus vähemalt 23 ja sai vigastada veel 11 inimest. Välisturiste ohvrite seas ei olnud.
 Ukraina pealinnas Kiievis toimunud Eurovisiooni lauluvõistluse võitis esimest korda lauluvõistluse ajaloos Portugal. Võidulaul oli "Amar pelos dois" Salvador Sobrali esituses.
 Eestis toimus Isamaa ja Res Publica Liidu üldkogu, millel valiti erakonnale uus esimees ja juhtorganid. Erakonna esimeheks valiti 322 häälega Helir-Valdor Seeder, tema vastaskandidaat Kaia Iva sai 304 häält. Erakonna aseesimeesteks valiti Siim Kiisler, Viktoria Ladõnskaja ja Andres Metsoja. Ühtlasi kiideti ülekaalukalt heaks erakonna põhikirja muutmine.
 Eestis Tallinnas kohtusid Eesti president Kersti Kaljulaid ja Soome president Sauli Niinistö. Kohtumise keskne teema oli laiemalt Euroopa ja kitsamalt Läänemere regiooni julgeolek.

14. mai

 Austria liidukantsler Christian Kern teatas teleintervjuus, et Austria korraldab 2017. aasta kestel, tõenäoliselt sügisel, erakorralised parlamendivalimised. Samal päeval valis üks koalitsioonierakondadest, konservatiivne Austria Rahvapartei oma uueks esimeheks välisminister Sebastian Kurzi.
 Prantsusmaa presidendina astus ametisse Emmanuel Macron.
 Põhja-Korea korraldas kohaliku aja järgi varahommikul järjekordse raketikatsetuse. Rakett tulistati välja Kusongi linna lähistelt, saavutas kõrguse 2000 km ja lendas kokku umbes 30 minutit, kukkudes lõpuks Jaapani merre.
 Saksamaal Nordrhein-Westfaleni liidumaal toimusid kohaliku parlamendi valimised. Valimistel oli edukaim Kristlik-Demokraatlik Liit, mis sai 33% antud häältest ja 72 kohta 199-liikmelises parlamendis. Seni liidumaal valitsenud Saksamaa Sotsiaaldemokraatlik Partei jäi teisele kohale 31,2% häälte ja 69 parlamendikohaga. Valimisaktiivsus oli umbes 66%.
 Eestis anti aasta ema aunimetus naistearstile ja kolme lapse emale Heli Veeberile.
 Eesti Rahvusraamatukogule tehti telefoni teel kella 16.30 paiku pommiähvardus. Kuna kohale saabunud pommirühm hoonest midagi ohtlikku ei leidnud, siis inimesi ei evakueeritud. Ähvarduse tegemise ajal valmistuti hoones kristlikuks konverentsiks, lugemisala oli pühapäevase päeva tõttu niigi suletud.

15. mai

 Ameerika Ühendriikides Marylandi osariigis sõitis auto otsa koolibussile. Kokkupõrkes löögi saanud buss kaldus küljele, vigastada said bussis viibinud 30 inimest, kellest 26 olid lapsed.
 Ameerika Ühendriikide ajaleht The Washington Post avaldas informatsiooni, mille kohaselt edastas president Donald Trump kohtumisel Venemaa välisministri Sergei Lavroviga viimasele ülisalajast luureinfot, mis seadis potentsiaalselt ohtu äärmusliku islamiliikumise Islamiriik kohta teavet vahendanud luureallika.
 Belgias Brüsselis kogunes Euroopa Liidu välisasjade nõukogu, millel Eestit esindas välisminister Sven Mikser. Nõukogu istungi eel toimus ka kohtumine Ukraina välisministri Pavlo Klimkiniga.
 Elevandiluuranniku valitsus jõudis kokkuleppele välja maksmata lisatasude tõttu mitu päeva mässanud sõduritega. Tulenevalt sellest lõpetasid mässajad riigi suuruselt teise linna Bouaké blokeerimise ja pöördusid kasarmutesse tagasi.
 Prantsusmaa president Emmanuel Macron nimetas peaministri kandidaadiks erakonna Vabariiklased liikme Édouard Philippe'i.
 Prantsusmaa president Emmanuel Macron tegi oma esimese välisvisiidi, külastades Berliinis Saksamaa liidukantslerit Angela Merkelit. Kohtumisel leppisid nad kokku teekaardi koostamises Euroopa Liidu senisest tihedama integratsiooni saavutamiseks.
 Eesti keskkonnaminister Marko Pomerants avas Tallinna Botaanikaaias looduskaitsekuu ja andis üle Eerik Kumari looduskaitsepreemia.
 Eestis asuvate välisriikide saatkondade esindajad alustasid kahepäevast väljasõitu Lääne-Viru maakonda, mille eesmärk oli tutvuda kohaliku põllumajanduse ja maaeluga.
 Eesti Keskerakond nimetas Tallinna linnapea kandidaa diks 2017. aasta kohalikel valimistel Tallinna linnapea kohusetäitja Taavi Aasa.

16. mai

 Ameerika Ühendriikides Washingtonis kohtusid president Donald Trump ja Türgi president Recep Tayyip Erdoğan. Vaatamata erimeelsustele mitmetes küsimustes lubasid nad säilitada kahe riigi vahel sõbralikke suhteid.
 Austria parlament kiitis heaks integratsioonimeetmete paketi, mis keelustab muuhulgas ka kogu nägu katvate riietusesemete, sealhulgas burka ja niqābi kandmise avalikes kohtades.
 Belgias Brüsselis toimus Euroopa Liidu üldasjade nõukogu, kus Eestit esindas eriesindaja Euroopa Liidu institutsioonide juures Matti Maasikas. Muuhulgas tegeldi kohtumisel juunis toimuva Euroopa Ülemkogu ettevalmistamisega.
 Kreekas algas 24-tunnine üldstreik parlamendile esitatud uue kärpemeetmete paketi vastu. Uued meetmed näevad muuhulgas ette pensionide järjekordse alandamise ja mitmete maksusoodustuste kaotamise 2019.–2020. aastal.
 Ukraina president Petro Porošenko allkirjastas korralduse, millega tõkestati riigi territooriumil juurdepääs Venemaa sotsiaalmeediavõrgustikele Yandex, VKontakte ja Odnoklassniki.
 Eesti president Kersti Kaljulaid kutsus tagasi Eesti suursaadiku Malaisias Andres Unga ja nimetas tema asemele Riho Kruuvi.
 Eestis oli visiidil Slovakkia asepeaminister, kes kohtus visiidi raames Eesti peaministri Jüri Ratasega.
 Eestisse saabusid kahepäevasele visiidile Majanduskoostöö ja Arengu Organisatsiooni eksperdid, kes tegelevad Eesti 2017. aasta majandusraporti koostamisega.
 Eesti välisminister Sven Mikser oli ametlikul visiidil Kosovos, mille raames ta kohtus president Hashim Thaçi, välisminister Enver Hoxhaj, eurointegratsiooniminister Mimoza Ahmetaj ja parlamendi spiiker Kadri Veseliga.
 Eesti Rahvusringhäälingu nõukogu uus koosseis pidas oma esimese istungi, kus nõukogu esimeheks valiti Rein Veidemann.
 Harju Maakohus mõistis kirjanik Kaur Kenderi õigeks talle esitatud süüdistuses, mis puudutas lapsporno valmistamist. Prokurör lubas otsuse edasi kaevata.

17. mai

 Ameerika Ühendriikides Kansase osariigis vabanes Fort Leavenworthi vanglast WikiLeaksile salajaste andmete lekitamise eest karistust kandnud endine sõjaväelane Chelsea Manning. Ta vabanes vanglast ennetähtaegselt tänu sellele, et president Barack Obama oli tema vanglakaristust lühendanud.
 Ameerika Ühendriikide justiitsministeerium määras president Donald Trumpi meeskonna ja Venemaa võimalikke suhteid, samuti Venemaa sekkumist 2016. aasta presidendivalimiste kampaaniasse uurima Föderaalse Juurdlusbüroo endise direktori Robert Muelleri.
 Baltimaades DNB Panga ja Nordea Panga ühinemisel tekkiva panga Luminor nõukogu avalikustas panga tulevase juhatuse koosseisu. Luminori tegevust Eestis hakkab juhtima Gunnar Toomemets.
 Colombias Cartagena lähistel asuvas laevatehases toimunud kolmes plahvatuses hukkus vähemalt kuus ja sai vigastada veel 23 inimest. 
 Euroopa Parlament võttis häältega 393:221 vastu resolutsiooni, milles leitakse, et Ungari võimud on rikkunud õigusriigi ja demokraatia põhimõtteid ning kutsutakse Euroopa Liidu täitevorganeid üles algatama Ungari suhtes menetlust.
 Iirimaa peaminister Enda Kenny teatas, et lahkub hiljemalt juuni alguseks valitseva erakonna Fine Gael esimehe ametikohalt, kuid jätkab esialgu tööd peaministrina.
 Makedoonia president Đorge Ivanov tegi uue valitsuse moodustamise ülesandeks Zoran Zaevile.
 Prantsusmaa president Emmanuel Macron tegi teatavaks oma valitsuskabineti koosseisu.

18. mai

 Ameerika Ühendriikides Washingtonis kohtusid president Donald Trump ja asepresident Mike Pence Colombia presidendi Juan Manuel Santosega, kellega arutati peamiselt kahepoolset majanduskoostööd ja võitlust uimastikaubandusega.
 Ameerika Ühendriikides New Yorgis Times Square'il sõitis sõiduauto rahva sekka. Hukkus üks inimene ja veel 22 inimest said vigastada. Politsei võttis autot juhtinud 26-aastase mehe vahi alla ja teatas hiljem avalikkusele, et terroriaktiks ei ole toimunut alust pidada.
 Ameerika Ühendriikide valitsus kehtestas Venezuela ülemkohtu seitsmele liikmele sanktsioonid, mille alusel külmutatakse nende Ameerika Ühendriikides asuvad varad, keelatakse Ameerika Ühendriikide kodanikel nendega äri teha ja kehtestatakse neile sissesõidukeeld Ameerika Ühendriikidesse.
 Brasiilia ülemkohus andis loa alustada uurimist president Michel Temeri suhtes, keda kahtlustatakse korruptsioonijuurdluse tunnistajatele altkäemaksu andmises. Temer teatas, et ta ei ole midagi seadusvastast teinud ega kavatse ametist tagasi astuda.
 Kongo Demokraatliku Vabariigi peaministrina astus ametisse Bruno Tshibala.
 Kreeka parlament kiitis vaatamata laialdastele üleriigilistele protestidele heaks uue kärpemeetmete paketi, mille keskmes on pensionide alandamine ja mitmete maksusoodustuste tühistamine perioodil 2018–2021.
 Liibüas Braki linna lähistel asuvale lennuväebaasile toimunud rünnakus hukkus umbes 140 inimest, nende seas mitmeid tsiviilisikuid. Kelle korraldusel täpselt rünnak toime pandi, ei ole teada, kuid lennuväebaas kuulus rahvusvaheliselt tunnustatud valitsuse vastu tegutsevale Liibüa Rahvusarmeele.
 Prantsusmaa endine presidendikandidaat, erakonna Rahvusrinne esimees Marine Le Pen teatas, et kandideerib juunikuistel valimistel parlamenti.
 Saksamaa Liidupäev kiitis heaks seadusemuudatused, mis kehtestab senisest karmimad reeglid Saksamaal asüüli taotlevatele immigrantidele. Uute seadustega piirati varjupaigataotlejate liikumisvabadust ja anti immigratsiooniametnikele õigus kasutada isiku tuvastamiseks varjupaigataotlejate mobiiltelefonides leiduvaid andmeid.
 Eestit külastas Euroopa Investeerimispanga juht Werner Hoyer, kes kohtus visiidi raames ka Eesti peaministri Jüri Ratasega.
 Eesti kultuuriminister Indrek Saar alustas kahepäevast ringsõitu Pärnu maakonnas.
 Isamaa ja Res Publica Liidu esimees Helir-Valdor Seeder teatas, et tema erakond ei ole valmis koalitsiooni maksupaketti senisel kujul toetama ja soovib osade selle koosseisu kuuluvate seaduseelnõude tühistamist.

19. mai

 Ameerika Ühendriikide president Donald Trump alustas oma esimest välisvisiiti, saabudes (ajavahe tõttu) järgmisel päeval Saudi Araabiasse.
 Ameerika Ühendriikides New Orleansis võeti maha Ameerika Riikide Konföderatsiooni kindrali Robert E. Lee monument. Tegemist oli viimasega neljast monumendist, mille linnavalitsus lasi demonteerida, kuna pidas neid rassiliselt solvavaks ja orjanduslikku korda kaitsnud Konföderatsiooni ajalugu ülistavaks.
 Iraanis toimusid presidendivalimised. Valimised võitis ametis olev president Ḩasan Rūḩānī, kes pälvis 58,8% valijate toetuse. Valimisaktiivsus oli umbes 73%.
 Jaapani valitsus kiitis heaks ja saatis parlamendile edasi seaduseelnõu, mis lubab keiser Akihitol troonist loobuda oma vanema poja Naruhito kasuks.
 Prantsusmaa president Emmanuel Macron oli visiidil Malis, kus ta külastab ka riigi põhjaosas teenivaid Prantsuse sõdureid.
 Rootsi prokuratuur lõpetas vägistamissüüdistuste uurimise, mille kohaselt oli WikiLeaksi asutaja Julian Assange pannud 2010. aastal Stockholmis WikiLeaksi konverentsil osaledes toime seksuaalkuriteo. Seoses uurimise lõpetamisega tühistas Rootsi ka Euroopa vahistamismääruse Assange'i suhtes, mille tõttu oli viimane ennast seitse aastat varjanud Londonis Ecuadori saatkonnas.
 Eesti president Kersti Kaljulaid kohtus Kadrioru lossis koalitsioonierakondade esimeestega.
 Eestis Türil avati iga-aastane Türi lillelaat.

20. mai

 Ameerika Ühendriikide president Donald Trump ja Saudi Araabia kuningas Salmān ibn ‘Abd al-‘Azīz Āl Sa‘ūd allkirjastasid Ar-Riyāḑis lepingu Saudi Araabiale relvastuse tarnimiseks, mille koguväärtus on umbes 110 miljardit USA dollarit.
 Ida-Timori presidendina astus ametisse Francisco Guterres.
 Kambodžas algas parlamendivalimiste ametlik kampaania.
 Venezuela poliitiline opositsioon tähistas 50 päeva möödumist valitsusvastaste meeleavalduste algusest uute suurte meeleavaldustega, millel osales kõigis suuremates linnades tuhandeid inimesi. Valitsusvastaste meeleavalduste käigus on 50 päeva kestel hukkunud 46 inimest.
 Eesti president Kersti Kaljulaid ja keskkonnaminister Marko Pomerants käisid looduskaitsekuu puhul matkal Ubari maastikukaitsealal.
 Eestis toimusid muuseumiöö üritused.

21. mai

 Ameerika Ühendriikide president Donald Trump kohtus Saudi Araabia pealinnas Ar-Riyāḑis mitmete araabia maade juhtidega. Neile peetud kõnes kutsus ta neid kõiki üles panustama võitlusse äärmusliku islamiorganisatsiooniga Islamiriik.
 Brasiilias toimusid ulatuslikud demonstratsioonid, millel nõuti korruptsiooniskandaalide keskmesse sattunud presidendi Michel Temeri tagasiastumist.
 Liibanonis toimusid parlamendivalimised.
 Paavst Franciscus nimetas viis uut kardinali, kellest ükski ei pärine Itaaliast ega tööta Vatikani kuurias. Kardinalid määratakse ametisse 28. juunil toimuval konsistooriumil. Teiste seas nimetas paavst kardinaliks valdavalt luterlikust Rootsist pärit Stockholmi piiskopi Anders Arboreliuse.
 Põhja-Korea korraldas järjekordse ballistilise raketi katsetuse. Seekordne katsetus toimus riigi idarannikul, rakett lendas umbes 500 km ja kukkus Jaapani merre.
 Saksamaal Kölnis toimunud jäähoki maailmameistrivõistlustel võitis Rootsi Kanadat, tulles 2017. aasta maailmameistriks.
 Šveitsis toimus rahvahääletus valitsuse pikaajalise energiastrateegia heakskiitmiseks.
 Türgi valitsev Õigluse ja Arengu Partei valis oma esimeheks president Recep Tayyip Erdoğani.
 Eestis kinnitas Sotsiaaldemokraatliku Erakonna Tartu piirkonna üldkogu Tartu linnapea kandidaadiks 2017. aasta kohalikel valimistel Jarno Lauri.

22. mai

 Afganistani lõunaosas Kandahāri provintsis ründasid relvastatud võitlejad hilisõhtul sõjaväebaasi, rünnakus hukkus 10 ja sai vigastada üheksa Afganistani sõdurit. Tulevahetuses hukkus ka vähemalt 12 ründajat.
 Ameerika Ühendriikide president Donald Trump alustas ametlikku visiiti Iisraelis, kus ta kohtus nii president Reuven Rivlini kui ka peaminister Binyamin Netanyahuga ning külastas esimese Ameerika Ühendriikide presidendina nutumüüri.
 Belgias Brüsselis algas Euroopa Liidu ja euroala rahandusministrite kahepäevane kohtumiste seeria, kus Eestit esindasid rahandusminister Sven Sester ja rahandusministeeriumi asekantsler Märten Ross.
 Belgias Brüsselis kogunes Euroopa Liidu välisasjade nõukogu, mis andis oma istungil Euroopa Komisjoni volinikule Michel Barnier'le volitused alustada Ühendkuningriigiga Euroopa Liidust lahkumise (Brexit) läbirääkimisi.
 Hongkongi lennufirma Cathay Pacific teatas kavatsusest koondada firma restruktureerimise käigus 600 töökohta.
 Manchesteri pommiplahvatus 2017: Suurbritannias Manchesteris Manchester Arenal toimus laulja Ariana Grande'i kontserdi ajal kohaliku aja järgi kell 22.33 pommiplahvatus, mille tagajärjel hukkus vähemalt 22 inimest ja vigastada sai 59 inimest. Hukkunute ja vigastatute seas oli ka arvukalt lapsi. Plahvatuse korraldas enesetaputerrorist.
 Prantsusmaal Rennesi lähistel Cesson-Sévigné linna rakenduskõrgkooli ühiselamus puhkenud põlengus sai vigastada 27 üliõpilast, neist kolm raskelt.
 Tai pealinnas Bangkokis Phramongkutklao haiglas toimunud pommiplahvatuses sai vigastada 24 inimest. Plahvatus toimus 2014. aasta sõjaväelise riigipöörde kolmandal aastapäeval.
 Eesti peaminister Jüri Ratas alustas Eesti Euroopa Liidu eesistumisega seotud ringreisi Kesk- ja Ida-Euroopa riikides, mille raames ta külastab kolme päeva jooksul Bratislavat, Budapesti, Prahat, Ljubljanat ja Bukaresti.

23. mai

 Ameerika Ühendriikide president Donald Trump kohtus Palestiina omavalitsuse presidendi Maḩmūd ‘Abbāsiga. Pärast kohtumist antud pressikonverentsil väljendas Trump seisukohta, et nii Iisrael kui ka Palestiina on valmis ajaloolise rahulepingu sõlmimiseks.
 Belgias Brüsselis toimub Euroopa Liidu kultuuri- ja spordiministrite kohtumine, millel osaleb ka Eesti kultuuriminister Indrek Saar. Minister tutvustab kohtumisel kolleegidele Eesti Euroopa Liidu eesistumise prioriteete.
 Filipiinide president Rodrigo Duterte alustas ametlikku visiiti Venemaal ja kohtus president Vladimir Putiniga.
 Lõuna-Koreas algas kohtuprotsess korruptsioonis süüdistatava ekspresidendi Park Geun-hye üle.
 Eesti riigihalduse minister Mihhail Korb külastas Lääne maakonda. Järgmisel päeval selgus, et visiidi käigus Haapsalus sõjaveteranidega kohtudes oli Korb öelnud, et ei pea õigeks Eesti kuulumist NATO-sse ja leiab, et riigikaitsele kuluva raha peaks eraldama pensionäridele. Öeldu vallandas poliitilise skandaali.

24. mai

 Alžeeria president Abdelaziz Bouteflika nimetas peaministrikandidaadiks Abdelmadjid Tebboune, kes astus ametisse järgmisel päeval.
 Ameerika Ühendriikide president Donald Trump alustas visiiti Vatikanis ja kohtus seal paavst Franciscusega.
 Ameerika Ühendriikides astus ametist tagasi Iowa kuberner Terry Branstad. Uueks kuberneriks vannutati asekuberner Kim Reynolds.
 Ecuadori presidendina astus ametisse Lenín Moreno.
 Hiina Vabariigi (Taiwani) ülemkohus otsustas, et samasooliste paaride abiellumist takistavad seadused on vastuolus riigi põhiseadusega. Kohus andis parlamendile kaks aastat aega seaduste kooskõlla viimiseks põhiseadusega ehk samasooliste abielu seadustamiseks.
 Kaimanisaartel toimusid parlamendivalimised. Valimistel olid edukaimad parteitud kandidaadid, kes said kokku 44,7% häältest ja 9 kohta 19-liikmelises parlamendis. Valimisaktiivsus oli 74,8%.
 Nepali peaminister Pushpa Kamal Dahal teatas tagasiastumisest.
 Tšehhi president Miloš Zeman kinnitas rahandusministriks Ivan Pilný. Eelmise rahandusministri Andrej Babiši vabastamist hämarate äritehingute tõttu nõudis peaminister Bohuslav Sobotka.
 Eestis teatas oma tagasiastumisest regionaalhalduse minister Mihhail Korb, kelle arvamus Eesti julgeolekupoliitika kohta oli toonud kaasa terava kriitika Keskerakonna koalitsioonipartneritelt Isamaa ja Res Publica Liidult ning Sotsiaaldemokraatlikult Erakonnalt.
 Tallinnas algas rahvusvaheline kirjandusfestival HeadRead.
 Tallinnas Poola saatkonnas anti helilooja Arvo Pärdile üle paavsti kultuurinõukogu medal "Per Artem ad Deum".
 Sotsiaaldemokraatliku Erakonna Tallinna piirkonna üldkogu kinnitas Tallinna linnapea kandidaadiks 2017. aasta kohalikel valimistel Rainer Vakra.
 Tallinna Tehnikaülikooli innovatsioonikeskuses Mektory algas esimene üleeuroopaline füüsikaolümpiaad EuPhO, mille avas Eesti president Kersti Kaljulaid.

25. mai

 Ameerika Ühendriikides teatas ajaleht Wall Street Journal, et endine senaator Joe Lieberman, keda peeti üheks peamiseks soosikuks Föderaalse Juurdlusbüroo direktori ametikohale, taandas võimalikule huvide konfliktile viidates oma kandidatuuri.
 Ameerika Ühendriikides Montana osariigis toimunud Esindajatekoja erivalimised võitis vabariiklane Greg Gianforte, täites sellega keskkonnaministriks suundunud Ryan Zinkest vabaks jäänud koha.
 Belgias Brüsselis toimus NATO liikmesriikide tippkohtumine, kus osales ka Ameerika Ühendriikide president Donald Trump. Eestit esindasid kohtumisel valitsuse tasandil peaminister Jüri Ratas, välisminister Sven Mikser ja kaitseminister Margus Tsahkna. Kohtumisel lepiti kokku, et NATO ühineb äärmusliku islamiliikumise Islamiriik vastase sõjalise koalitsiooniga. Kohtumisel peetud kõnes rõhutas Donald Trump taas, et NATO liikmesriigid peavad täitma liikmestaatusega kaasnevat kohustust eraldada vähemalt 2% sisemajanduse kogutoodangust kaitsekuludeks.
 Kreeka pealinnas Ateenas plahvatas riigi endise peaministri Loukás Papadémose autos pomm. Nii Papadémos kui ka tema autojuht said plahvatuses vigastada, kuid nende vigastused ei olnud eluohtlikud.
 Eestis lõpeb Kaitseväe suurõppus Kevadtorm.
 Eestis pidas Kaitsepolitsei seoses Tallinna prügiveoäri uurimisega kinni Tallinna abilinnapea, Keskerakonna liikme Arvo Sarapuu. Sarapuu peeti kinni kuni 48 tunniks, kuid vabastati hiljem samal õhtul. Samal päeval astus Sarapuu abilinnapea ametist tagasi.
 Eesti valitsus kiitis heaks Hiiumaa haigla ühendamise Põhja-Eesti Regionaalhaiglaga.
 Eesti president Kersti Kaljulaid kutsus tagasi Eesti suursaadiku Bulgaarias Toomas Kuke ja nimetas tema asemele Ants Froschi.
 Jõgeva linnavolikogu kiitis heaks linna kavandatava õigeusu kiriku detailplaneeringu. Kiriku ehitustööde tellija on Moskva Patriarhaadi Eesti Õigeusu Kirik.

26. mai

 Egiptuse lõunaosas Al-Minyā kubernerkonnas ründasid relvastatud isikud kloostrisse teel olnud kopti kristlasi. Rünnakus hukkus 26 ja sai vigastada veel 26 inimest.
 Itaalias Sitsiilias Taorminas algab maailma juhtivate tööstusriikide rühma G7 kohtumine, millel osaleb ka Ameerika Ühendriikide president Donald Trump.
 Moldovas pidasid korruptsioonivastase võitluse ametnikud kinni pealinna Chișinău linnapea Dorin Chirtoacă, keda kahtlustatakse mõjuvõimuga kauplemises.
 Soomes toimusid riigi endise presidendi Mauno Koivisto riiklikud matused.
 Eesti president Kersti Kaljulaid alustas kahepäevast töövisiiti Slovakkia pealinnas Bratislavas, kus ta kohtus riigi presidendi Andrej Kiskaga ja pidas ettekande rahvusvahelisel julgeolekufoorumil Globsec.

27. mai

 Ameerika Ühendriikide president Donald Trump lõpetas oma esimese, üheksa päeva kestnud välisvisiidi, külastades Itaalias Sitsiilias Sigonella lennubaasis paiknevaid Ameerika Ühendriikide sõdureid.
 Suurbritannia lennufirma British Airways tühistas infotehnoloogiaprobleemide tõttu kõik väljumised Londoni Gatwicki lennujaamast ja Londoni Heathrow' lennujaamast. Probleemid arvutisüsteemidega jätkusid ka järgmisel päeval.
 Eesti Reformierakonna Tallinna piirkonna üldkogu kinnitas Tallinna linnapea kandidaadiks 2017. aasta kohalikel valimistel Kristen Michali.
 Eesti Evangeelne Luterlik Kirik tähistas kiriku asutamise 100. aastapäeva Tartus alanud kahepäevase piduliku kirikukongressiga.

28. mai

 Ameerika Ühendriikides Mississippi osariigis Lincolni maakonnas tappis 35-aastane Willie Corey Godbolt kolmes eri kohas kokku kaheksa inimest, kelle seas oli ka maakonna abišerif. Politsei võttis mõrvari vahi alla.
 Lõuna-Aafrika Vabariigi president ja Aafrika Rahvuskongressi esimees Jacob Zuma võitis partei juhatuses toimunud usaldushääletuse, säilitades esialgu mõlemad ametikohad. Zuma on olnud mitmeid kuid terava kriitika all riiki tabanud majanduslanguse ja oma personalipoliitika tõttu.
 Prantsusmaal Cannes'is toimus Cannes'i filmifestivali auhinnatseremoonia. Festivali peaauhinna Kuldne Palmioks võitis Rootsi lavastaja Ruben Östlundi satiiriline film "The Square". Parimaks lavastajaks valiti Sofia Coppola, parimaks meesnäitlejaks Joaquin Phoenix ja parimaks naisnäitlejaks Diane Kruger.
 Saksamaa liidukantsler Angela Merkel tegi pärast G7 tippkohtumist märgilise avalduse, milles rõhutas, et Euroopa Liit ei saa enam täielikult kindel olla oma traditsioonilistele liitlastele ja peab ise oma tuleviku eest hoolt kandma. Kuigi Merkel ei maininud kedagi nimepidi, peegeldas tema sõnavõtt Ameerika Ühendriikide presidendi Donald Trumpiga kohtumistest saadud negatiivseid muljeid.
 Venemaal toimus reisilennuki Irkut MC-21 esimene katselend, mis kestis 30 minutit. Irkut MC-21-300 on esimene ja seni ainus uus reisilennuki mudel, mis on Venemaal välja töötatud pärast Nõukogude Liidu lagunemist.
 Eestis Tallinnas Pirita spordikeskuses toimus XVIII Tallinna võimlemispidu, millel osales kokku ligi 1900 võimlejat.

29. mai

 Argentinas astus ametist tagasi välisminister Susana Malcorra.
 Curaçao peaministrina astus ametisse Eugene Rhuggenaath.
 Makedoonia peaministri kandidaat Zoran Zaev tegi teatavaks oma valitsuskabineti koosseisu.
 Prantsusmaa president Emmanuel Macron kohtus Versailles's Venemaa presidendi Vladimir Putiniga.
 Põhja-Korea korraldas järjekordse raketikatsetuse. Idarannikult välja tulistatud lühimaarakett lendas 450 km ja saavutas kõrguse 120 km.
 Eesti peaminister Jüri Ratas oli Eesti Euroopa Liidu eesistumist ettevalmistaval ametlikul visiidil Kreekas ja Küprosel.

30. mai

 Kanadas Nova Scotia provintsis toimusid kohaliku parlamendi valimised. Valimistel oli edukaim Kanada Liberaalne Partei, mis sai 39,5% antud häältest ja 27 kohta 51-liikmelises parlamendis.
 Poolas Sopotis toimus Baltimaade ja Visegrádi grupi välisministrite kohtumine, millel osales ka Eesti välisminister Sven Mikser. Kohtumise peamine teema oli regionaalne koostöö.
 Saksamaal astus ametist tagasi Mecklenburg-Vorpommerni liidumaa peaminister Erwin Sellering.
 Serbias astus tagasi peaminister Aleksandar Vučić, et asuda järgmisel päeval presidendi ametisse.
 Eestis oli visiidil Euroopa Parlamendi esimees Antonio Tajani, et osaleda Eesti Euroopa Liidu eesistumisega seoses Tallinnas toimunud Euroopa Parlamendi esimeeste konverentsil. Konverentsil osalesid lisaks parlamendi esimehele ka parlamendi fraktsioonide esimehed. Lisaks toimusid Euroopa Parlamendi juhtide kohtumised XIII Riigikogu esindajate ja Eesti valitsuse liikmetega.

31. mai

 Afganistani pealinnas Kabulis toimunud autopommiplahvatuses hukkus vähemalt 80 ja sai vigastada umbes 350 inimest. Plahvatus leidis aset hommikuse tipptunni ajal Saksamaa saatkonna lähedal asuval väljakul. Vigastatute seas oli ka mitmete välisriikide saatkondade töötajaid.
 Lõuna-Korea parlament kinnitas häältega 164:20 riigi uueks peaministriks Lee Nak-yoni.
 Serbia presidendina andis ametivande Aleksandar Vučić. Tema asemel asus peaministri kohuseid täitma Ivica Dačić.
 Vietnami peaminister Nguyễn Xuân Phúc oli ametlikul visiidil Ameerika Ühendriikides ja kohtus Washingtonis president Donald Trumpiga. Kohtumisel allkirjastati mitmed kaubanduslepingud, mille koguväärtuseks hinnati 8 miljardit USA dollarit.
 Eesti peaminister Jüri Ratas nimetas uueks riigihalduse ministriks Keskerakonna peasekretäri Jaak Aabi.

Viited

 2017-05